REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/145-19

19. jun 2019. godine

B e o g r a d

INFORMACIJA

O JAVNOM SLUŠANjU NA TEMU: „PREDLOG ZAKONA O NAUCI I ISTRAŽIVANjIMA“, ODRŽANOG 17. JUNA 2019. GODINE

Odbor za obrazovanje, nauku, tehnološki razvoj i informatičko društvo, na sednici održanoj 12. juna 2019. godine, na predlog Muamera Zukorlića, predednika Odbora, doneo je odluku o organizovanju javnog slušanja na temu „Predlog zakona o nauci i istraživanjima“. Javno slušanje je održano 17. juna 2019. godine u Domu Narodne skupštine.

Javnom slušanju su prisustvovali predsednik Odbora Muamer Zukorlić i sledeći članovi Odbora: Ljubiša Stojmirović, zamenik predsednika, Milan Knežević, Olena Papuga, Đorđe Kosanić, Marko Atlagić, dr Ljubinko Rakonjac, (zamenik Žarka Obradovića), dr Danica Bukvić (zamenik Miletić Mihajlovića), Predrag Jelenković (zamenik Milene Bićanin) i Nikola Savić (zamenik Dubravka Bojića).

Pored članova Odbora, Javnom slušanju su prisustvovali i narodni poslanici: Snežana R Petrović, Slavica Živković, Milija Miletić, Goran Kovačević, Vesna Ivković, Snežana Paunović i prof. dr Snežana Bogosavljević.

Javnom slušanju su iz Ministarstva prosvete, nauke i tehnološkog razvoja prisustvovali: prof. dr Vladimir Popović i prof. dr Viktor Nedović, državni sekretari, prof. dr Marija Kuzmanović, pomoćnik ministra, dr Marina Soković, pomoćnik ministra, dr Saša Lazović, pomoćnik ministra, dr. Bojan Tubić, pomoćnik ministra, Vera Vasić, pravnik, Olivera Dimitrijević, referent, Ivana Branković, saradnik, Katarina Tomašević, saradnik, Aleksandra Pavićević, naučni savetnik - Etnografski institut, prof. dr Ninoslav Stojadinović, akademik - predsednik Komisije za izbor u zvanja, dr Milana Mitrović, direktor Instituta za zaštitu bilja i životne sredine, dr Dragoje Radanović, direktor Instituta „Josif Pančić“, prof. dr Snežana Savić, prodekan- Farmaceutski fakultet, prof. dr Milinko Radosavljević, direktor- Rudarski institut, Aleksandra Drecun, predsednik „Intersection-a“, dr Dragana Antonović, naučni savetnik - Arheološki institut, dr Marko Slavković, šrodekan za nauku- Ekonomski fakultet Kragujevac, prof.dr Tijana Cvetić Antić, prodekan za nauku - Biološki fakultet Beograd, Branka Popadić, sekretar Fakultet političkih nauka, dr Mirjana Mihailović, direktor „IBISS“, dr Predrag Marković, direktor-Institut za savremenu istoriju, dr Bojan Dimitrijević, naučni savetnik- Institut za savremenu istoriju, Dragana Miladinović, naučni savetnik- Institut za savremenu istoriju, dr Đurđica Jovović, predsednik- Sindikat nauke, dr Zoran Popović, akademik -predsednik Nacionalnog saveta za nauku i istraživanje i podpredsednik SANU, dr Branislav Kureljušić, naučni savetnik - Naučni institut za veterinarstvo SR, dr Miša Đurković, direktor Instituta za evrpske studije, dr Ivan Rakonjac, direktor Fonda za inovacionu delatnost, prof. dr Ljubodrag Tanović, prodekan - Mašinski fakulet Beograd, dr Jadranka Petrov, saradnik za naučnoistraživačku delatnost - Mašinski fakultet Beograd, dr Jelena Stevanović, naučni saradnik- Institut za pedagoška istraživanja, prof. dr MiloTomašević, dekan- Elektrotehnički fakult Beograd, prof. dr Zlatan Stojković, prodekan za nauku- Elektrotehnički fakutet Beograd, prof. dr Martina Vojnić Purčar, prodekan za nauku- Građevinski fakultet Subotica, dr Aleksandar Bogojević, direktor- Institut za fiziku, dr Aleksandar Belić, naučni savetnik -Institut za fiziku, dr Milan Lukić, direktor - Institut za voćarstvo, dr Jovan Zubović, ditektor - Institut ekonomskih nauka, prof. dr Dušan Živković, dekan - Poljoprivredni fakultet Beograd, Gordana Danilović Grković, direktor Naučno tehnološkog parka Beograd, doc. dr Sanja Marjanović, prodekan za nauku - Pravni fakultet u Nišu, doc. dr Ivan Ilić, sekretar - Pravni fakultet u Nišu, prof. dr Dragan Domazet, rektor Univerziteta Metropolitan, Milica Đurić Jovičić, direktor - Fond za nauku, dr Ivan Videnović, viši naučni savetnik- Fizički fakultet u Beogradu, dr Igor Pašti, prodekan - Fakultet za fizičku hemiju, prof. dr Ivanka Popović, rektor Univerziteta u Beogradu, prof. dr Milorad Mirilović, prodekan - Fakultet veterinarske medicine, dr Zdravko Stanimirović, predsednik naučnog veća „IRITEL“, dr Marija Vesna Nikolić, predsednik naučnog veća - Institut za multidisciplinarna istraživanja, dr Bojan Jović, direktor - Institut za književnost i umetnost, prof. dr Mirjana Šijačić Nikolić, prodekan - Šumarski fakulte Beograd, prof. dr Stevan Stankovski, prodekan - Univerzitet u Novom Sadu, dr Aleksandar Pavlović, naučni saradnik - Institut za srpsku kulturu Leposavić, prof. dr Goran Roglić, direktor - Inovacioni centar Hemijskog fakulteta u Beogradu, dr Ivana Atanasković, viši naučni saradnik - Matematički institut SANU, dr Zlatko Rakočević, v.d. direktor - VINČA, dr Ljupčo Hadžievski, naučni savetnik – VINČA, prof. dr Mirjana Kijevčanin, prodekan-Tehnološko Metalurški fakultet, dr Ksenija Janković, naučni savetnik „IMS“, dr Violeta Anđelković, naučni savetnik-Institut za kukuruz, dr Nenad Delić, naučni saradnik - Institut za kukuruz, dr Vladimir Smiljković, direktor „IMTEL“, dr Branka Vasiljević, viši naučni savetnik „IMGGI“, dr Duško Blagojević, predsednik - Zajednica instituta, dr Momčilo Pavlović, potpredsednik - Zajednica instituta, prof. dr Jelena Stamatović, Pedagoški fakultet Užice - Univerzitet u KG, Marko Lukić, generalni sekretar - Univerzitet u Kragujevcu, dr Čedomir Radović, direktor Instituta za stočarstvo, dr Jasna Vlajić Popović, direktor - Institut za srpski jezik SANU, dr Vladimir Đurić, naučni savetnik - Institut za uporedno pravo, prof. dr Mladen Stoiljković, redovni profesor -Matični naučni odbor za energetiku, rudarstvo i energetsku efikasnost, prof. dr Mirjana Barjaktarević, prorektor -Alfa BK Univerzitet, prof. dr Nemanja Pažin, prorektor Alfa BK Univerzitet, prof. dr Ljiljana Bajić, prodekan - Filološki fakultet Beograd, Miljana Pavićević, generalni sekretar - Univerzitet Singidunum, dipl. spec. ped Sanja Pavlović, koordinator službe za NIR - Medicinski fakultet Beograd, Tara Tepavac – CRTA, Marko Krstić, direktor - Centar za promociju nauke, dr Nikola Milivojević, izvršni direktor - Institut Jaroslav Černi, prof. dr Nenad Pavlović, dekan - Mašinski fakultet Niš, Nikola Lazić, Fakultet za medije i komunikacije, prof. dr Gordana Vukićević, rektor – Univerzitet „Union“, dr Sanja Vraneš, direktor Instituta Mihailo Pupin, Miroslav Sokić, direktor ITMNS, Jelena Ćeranić, naučni saradnik - Institut za uporedno pravo, dr Vladimir Čolović, direktor - Institut za uporedno pravo, dr Pavle Pavlović, naučni savetnik – IBISS, prof. dr Petar Marin, prorektor za nauku - Univerzitet u Beogradu, dr Snežana Janković, naučni savetnik - Institut za primenu nauke u poljoprivredi, prof. dr Đorđe Janaćković, direktor - Inovacioni centar Tehnološko metalurškog fakultet Beograd, prof. dr Aleksandar Sedmak, direktor - Inovacioni centar Mašinskog fakulteta, prof. dr Ivana Radović, prodekan - Stomatološki fakultet Beograd, prof. dr Jelena Filipović, prodekan za nauku - Filološki fakultet Beograd, prof. dr Branislav Đorđević, prof. dr Petar Uskoković, Tehnološko-metalurški fakultet, rukovodilac pravne službe – EI Nikola Tesla, Živojin Đurić, Institut za političke studije, dr Ivan Nikolić, naučni saradnik – Ekonomski institut i dr Slavica Stevanović, naučni saradnik – Institut ekonomskih nauka.

U pozdravnoj reči, **dr Muamer Zukorlić**, predsednik Odbora, poželeo je dobrodošlicu, kako je rekao, najvažnijim predstavnicima nauke u Srbiji, kao i prisutnima iz Ministarstva prosvete, nauke i tehnološkog razvoja. Cilj javnog slušanja je da se i predstavnici najvišeg zakonodavnog tela upoznaju sa sadržinom Predloga zakona i da podnošenjem amandmana doprinesu da se usvoji kvalitetan tekst Zakona koji neće biti podložan, nakon kratkog vremena primene, eventualnim izmenama i dopunama.

Govoreći o samom Predlogu, ukazao je da uvođenjem institucionalnog finansiranja, instituti u Srbiji dobijaju materijalnu sigurnost, ali da ne bi trebalo zanemariti ni oponente takvog rešenja, koji kažu da je takvo finansiranje demotivišuće u odnosu na projektno. U svakom slučaju, javno slušanje i rasprava u Narodnoj skupštini trebalo bi da dovedu do željenog ishoda u otklanjanju dugo prisutnog problema finansiranje nauke.

Zatim je dao reč prof. dr Vladimiru Popoviću, državnom sekretaru u Ministarstvu prosvete, nauke i tehnološkog razvoja.

**Prof. dr Vladimir Popović**, **kao uvodničar** Javnog slušanja, istakao je sledeće:

Ministarstvo prosvete, nauke i tehnološkog razvoja je, uzevši u obzir brojne nagomilane probleme, kao i činjenicu da je velika većina istraživača u naučnoj zajednici nezadovoljna postojećim zakonskim okvirom, odlučilo da sprovede kompletnu reformu sistema finansiranja naučnih istraživanja-prelazak sa nekompetitivog projektnog finansiranja na institucionalno i suštinski, kompetitivno projektno finansiranje. Raspisivanje projektnog poziva po sličnim pravilima koja su važila do sada nam ne bi donelo ništa novo, sve bi se, manje-više, odvijalo kao i prethodne decenije, svako od nas bi se bavio samo onim temama kojima želi da se bavi, uglavnom bi učestvovali isti istraživači, sa eventualno malo podeljenim ulogama. Imali smo sistem u kome niko nije do kraja zadovoljan, a ponajmanje država (kvaziinstitucionalan model).

**Prvi konkretan korak u toj reformi** je već učinjen - u Narodnoj skupštini je početkom decembra 2018. usvojen Zakon o Fondu za nauku. To je nov zakon za novu instituciju, kakva postoji u skoro svim državama koje imaju razvijenu nauku. Zakon o Fondu je prvi nov zakon donet u ovoj oblasti posle 12 godina. Osnovna namera je da se kompletna procedura i upravljanje kompetitivnim projektnim pozivima odvija preko Fonda za nauku. U međuvremenu je izabran v.d direktor, Upravni odbor, kao i Naučni savet Fonda. Prvi poziv za izvrsne projekte mladih istraživača se može očekivati već za četiri dana. I to po ugledu na prestižne pozive Evropske komisije.

Srbija je postala 23. punopravna članica CERN-a, Evropske organizacije za nuklearna istraživanja. To je najveći centar na svetu za ovakva istraživanja, osnovan 1954. godine.

Paralelno sa tim, primljeno je na projekte 1157 talentovanih mladih istraživača, sa prosečnom ocenom iznad 9, a koji su rođeni 1988. i kasnije. Time smo poslali jasnu poruku da mlade želimo u sistemu, da hoćemo da ostanu kod nas i ovde se razvijaju.

Ustanovljeno je šest instituta od nacionalnog značaja.

Fond za inovacionu delatnost permanentno raspisuje pozive za saradnju nauke i privrede. I tako će biti svake godine. Uz prikladnu pratnju drugih programa podrške i uz povećane budžete. U poslednje dve godine, Fond za inovacionu delatnost podržao je 141 projekat, i 264 preduzeća, preko 320 inovaciona vaučera. Ukupno 18.6 miliona evra.

Na fakultetima i institutima, prepoznate su prioritetne oblasti razvoja, kroz proces javno-privatnog dijaloga, u okviru izrade strategije pametne specijalizacije, i strategije razvoja nauke i visokog obrazovanja do 2030. godine.

Povećan je kapacitet i broj programa Naučno-tehnološkog parka u Beogradu. Više od 70 tehnoloških kompanija, sa preko 700 inženjera, prihodovali su 46.4 miliona evra u periodu od 2016. do 2018 godine. Od toga pola od izvoza novih proizvoda i usluga. Model se prenosi i u Novi Sad, Niš, Čačak, kroz stvaranje mreže naučno-tehnoloških parkova.

Ulaže se i u infrastrukturu – 23.9 miliona evra za park u Novom Sadu, 10 miliona za park u Nišu. Pa 5.2 miliona za izgradnju i opremanje lamele Elektronskog fakulteta u Nišu. I 5.6 miliona za 210 stanova za Univerzitet u Kragujevcu. Kao i 14 miliona za izgradnju instituta Biosens u Novom Sadu. I 5 miliona evra za izgradnju nove zgrade Fakulteta organizacionih nauka Univerziteta u Beogradu. I dodatnih 60 miliona dinara za njeno opremanje. Pa 5 miliona evra za izgradnju Verokio centra Instituta za fiziku.

Naših 358 institucija učestvuje u 250 evropskih projekata u okviru Horizont 2020 programa sa ugovorenim budžetom od 77.1 miliona evra. Značajno uvećanje u odnosu na prethodni program.

Finansiraju se i novi projekti sa Kinom. Šest projekata sa po 200 hiljada dolara u oblastima biomedicine, poljoprivrede, obnovljivih izvora energije, informacionih i telekomunikacionih tehnologija, materijala, robotike i mašinstva, zaštite životne sredine.

Sprovode se 292 bilateralna projekta sa 12 država.

Ukupno povećanje budžeta za nauku u periodu 2015-2019. godina iznosi 35.8%.

**Drugi, ključni korak u reformi sistema je izrada novog, krovnog Zakona o nauci i istraživanjima**, koji je nakon usvajanja na Vladi Republike Srbije, sada pred poslanicima u Narodnoj skupštini. Ovim zakonom se rešava institucionalno finansiranje istraživača, da ne zavise, kao do sada, od toga da li su prošli na nekom projektu ili ne. I to je već dugo zahtev naučne zajednice. Pored toga, Zakon donosi niz važnih novina.

Sprovedena je veoma otvorena javna rasprava, sa većim brojem zvaničnih, ali i nezvaničnih tribina. Zvanična javna rasprava je sprovedena u periodu od 3. decembra 2018. godine do 3. januara 2019. godine.

Tokom javne rasprave održane su veoma posećene tribine u:

- Srpskoj akademiji nauka i umetnosti (Beograd) – Sveč. sala, 10. dec. 2018.;

- Univerzitetu u Nišu – Rektorat, 12. decembar 2018.;

- Univerzitetu u Novom Sadu – Rektorat, 18. decembar 2018.;

- Univerzitetu u Kragujevcu – Rektorat, 25. decembar 2018.;

Pored navedenog Nacrt zakona o nauci i istraživanjima je kroz prezentaciju predstavljen u Zajednici instituta Srbije, Privrednoj komori Srbije, kao i na sednici Nacionalnog saveta za naučni i tehnološki razvoj.

Učesnici u javnoj raspravi su bili predstavnici: Ministarstva prosvete, nauke i tehnološkog razvoja, Srpske akademije nauka i umetnosti, Nacionalnog saveta za naučni i tehnološki razvoj, Zajednice instituta Srbije, Akademije inženjerskih nauka Srbije, državnih i privatnih univerziteta u Republici Srbiji, državnih i privatnih instituta, Privredne komore Srbije, itd.

Predloge, primedbe i sugestije na Nacrt zakona o nauci i istraživanjima dostavile su brojne zainteresovane organizacije i pojedinici, kako u okviru akademske zajednice, tako i van nje (ukupno 134 dopisa sa predlozima, primedbama i sugestijama). Veliki broj tih primedbi je prihvaćen od strane Radne grupe, koja je uradila i Nacrt zakona. Radna grupa se sastajala više puta, a u njenom radu su učestvovali čak i rektori najvećih univerziteta, kao i članovi rukovodstva SANU.

Nakon urađenih korekcija, Nacrt Zakona o nauci i istraživanjima je ponovo predstavljen Nacionalnom savetu za naučni i tehnološki razvoj (25. aprila), koji je u potpunosti prihvatio urađene izmene i jedino zahtevao što brže usvajanje Zakona. Zakon je dobio i ponovnu podršku Zajednice instituta Srbije. Takođe, zvaničnici MPNTR su bili gosti i proširenog rektorskog kolegijuma Univerziteta u Beogradu, gde su predviđene izmene Nacrta dobile podršku. Održan je i veliki broj neformalnih sastanaka, sa zainteresovanim grupama (naročito sa istraživačima sa fakulteta koji nisu u nastavi), na kojima je postignuta saglasnost oko Nacrta zakona. Sistemski i uniformno je definisano angažovanje studenata doktorskih studija u svim akreditovanim naučnoistraživačkim organizacijama, i to kako onih koji su trenutno u sistemu, tako i onih koji će tek biti uključeni u njega.

Sve u svemu, uložen je ogroman napor da svi članovi naučne zajednice dobiju priliku da iznesu svoj stav. U stručnoj javnosti preovladava stav da je Ministarstvo pokazalo izuzetnu otvorenost. Sve najvažnije naučne institucije podržavaju što brže usvajanje Zakona o nauci i istraživanjima.

**Ključni doprinosi novog zakonskog okvira**

* Zakon o nauci i istraživanjima zajedno sa Zakonom o Fondu stvara pravni osnov za prelazak sa postojećeg sistema finansiranja na nov način finansiranja (prelazak sa nekompetitivog projektnog finansiranja na institucionalno i suštinski kompetitivno projektno finansiranje - *ko je uopšte za kompetitivnost)*
* Omogućeno institucionalno finansiranje instituta *(objasniti šta to znači)*
* Omogućeno finansiranje naučnoistraživačkog rada akreditovanih visokoškolskih ustanova čiji je osnivač država (obuhvata sredstva za materijalne troškove istraživanja, uključujući i troškove vezane za opremu; obuhvata kroz različite programe i plate istraživača koji nisu u nastavi)
* Otvorena mogućnost da nam se jedan deo instituti bavi i poslovima važnim za državu, jer su neki od njih zato i osnovani. Rezultati koje očekujemo od naučne zajednice nisu samo radovi na SCI listi, već i konkretni doprinosi državi i celom društvu. To važi i za istraživače sa univerziteta.
* Stvoren zakonski okvir za osnivanje i rad Fonda za nauku čime se stvaraju uslovi za raspisivanje kompetetivnih poziva kroz sve zakonom predviđenje programe osmišljene po najboljim evropskim i svetskim praksama
* Osmišljen fleksibilan način finansiranja Fonda za nauku kao instrumenta za koherentan razvoj nauke i istraživanja za zajedničke potrebe različitih resora (na pr. odbrana, zdravstvo, poljoprivreda) kao i društva u celini
* Stvoren zakonski okvir za osnivanje novih instituta (primer Kragujevca)
* Definisani kriterijumi za evaluaciju rada naučnih institucija
* Sistemsko i uniformno rešavanje angažovanja studenata doktorskih studija u akreditovanim naučnoistraživačkim organizacijama
* Predloženo rešenje za neravnopravno angažovanje istraživača u različitim akreditovanim naučnoistraživačkim organizacijama
* Snažno podržana reintegracija i uključenje naučnika iz dijaspore u naučnoistraživački sektor u Srbiji kroz jednostavnije i brže procedure
* Uspostavljanje odbora za međunarodnu saradnju i dijasporu
* Jačanje uloge KONUS-a u unapređenju kvaliteta naučnoistraživačke delatnosti
* Stvoren zakonski okvir za efikasniji izbor u zvanja
* Prilagođeni kriterijumi za izbor u zvanja realnim potrebama i okolnostima
* Uveden princip otvorene nauke
* Definisana naučnoistraživačka infrastruktura
* Dodato angažovanje instituta u izvođenju masterskih studija
* Dodata mogućnost plaćenog usavršavanja istraživača u naučnim zvanjima u inostranstvu (sabatikal)
* Redefinisanje uloge Centra za promociju nauke kao koordinatora rada svih naučno-obrazovnih centara koje osniva Vlada
* Osnažena uloga inženjerskih nauka
* Podržan transfer tehnologija kroz osnivanje kompanija (*start up* i *spin off*)
* Obezbeđen zakonski okvir za rešavanje stambenih potreba istraživača, nastavnika i saradnika u institutima i visokoškolskim ustanovama
* Pružen integrativni okvir za učešće i institucija van sistema MPNTR (npr. odbrana, zdravstvo, poljoprivreda)
* Regulisano raspolaganje sopstvenim prihodima instituta i usaglašeno sa visokim obrazovanjem
* Stvaranje mogućnosti za rešavanje stambenih potreba naučnika pod povoljnijim uslovima
* Uslovi za odlazak u penziju usaglašeni sa visokim obrazovanjem
* Obezbeđeno diverzifikovano finansiranje centara izuzetnih vrednosti kroz javne pozive

Efekti svih ovih promena neće se videti brzo, ali će dugoročno, verujemo, biti izuzetno veliki. Želimo da nagradimo najbolje, da novi sistem za pet godina pokaže ko je uspešniji, a ko manje, da samo one uspešne još jače finansiramo, a one neuspešne transformišemo. Ponekad deluje da određene grupe u zajednici prave što veću turbulenciju, ali ne da bi nešto promenili, već da bi zadržali trenutno stanje. Njega nije moguće zadržati, jer borba da se ništa ne promeni vodi ka devastaciji naučnih istraživanja. Put reformi je trasiran.

**Akademik, Zoran Popović**, predsednik Nacionalnog saveta za naučni i tehnološki razvoj u uvodu, osvrnuo se na istorijski deo načina finansiranja nauke. Počelo je sa slovenačkim modelom, pa je zatim SANU postala centar nauke, a 1954. godine, Zakonom je nauka i njeno finansiranje vraćeno univerzitetima.

Sada se prelazi na institucionalno finansiranje i biti naučni radnik u institutu, može se reći, da postaje zanimanje za razliku od nekadašnjeg, projektnog koje nije dozvoljavalo siguran status naučnim radnicima u institutima.

**Akademik Ninoslav Stojadinović** nazvao je ovaj predlog zakona „prekretničkim“, jer je rađen u duhu dobrih evropskih pravila. Pohvalio je uvođenje mogućnosti finansiranja istraživača iz dijaspore, ali uz potrebu preciznijeg regulisanja njihovog angažovanja. Govorio je konkretno i o nekim članovima Predloga zakona (čl. 41, 42, 52, 58. i 113.), a ocenio je da je najveći propust što institucionalno finansiranje nije predviđeno u visokoškolskim ustanovama. Sastav Nacionalnog saveta za naučni i tehnološki razvoj, u vezu sa učešćem nevladinih organizacija, detaljnije bi trebalo predvideti, a u institutu od nacionalnog značaja povećati broj zaposlenih. I na kraju, poželjno je uvesti i emerituse u rad na projektima koje Fond za nauku kandiduje, kao što je to učinjeno u Zakon o visokom obrazovanju.

**Dr Aleksandar Belić**, naučni savetnik u Institutu za fiziku, pohvalio je institucionalno finansiranje, koje donosi predvidljivost i sigurnost za istraživače i mogućnost da se oni u potpunosti posvete radu na projektima. Spomenuo je i jedan, kako on kaže, važan problem, problem „odliv mozgova“. Ovaj predlog zakona pruža novinu koja bi trebalo da smanji broj onih koji odlaze u inostranstvo, a to je finansiranje doktorskih studija uspešnim studentima. Njegov institut ima pozitivna iskustva u vezi sa integracijom mladih naučnika koji se vraćaju iz inostranstva, ali je to više na ličnom nivou. Zato se nada da Predlog će zakona pokušati da reši spomenuti problem na jedan, sistemski način.

**Dr Branimir Đorđević**, počeo je izlaganje o nelogičnosti da instituti plaćaju porez na nepokretnosti, iako su oni imovina Republike, pa je, recimo, njegov Institut za međunarodnu politiku bio u blokadi zbog nemogućnosti da izmiri poreske obaveze. Takođe je govorio o broju naučnih istraživača, koji bi bio optimalan u institutu od nacionalnog značaja, kao i o načinu njihovog izbora.

**Dr Pavle Pavlović** ocenio je da je najveće dostignuće Predloga zakona što uvodi institucionalno finansiranje, a **dr Živojin Đurić**, naučni savetnik u Institutu za biološka istraživanja dao je dve sugestije. Prva, da se Strategija naučno-tehnološkog razvoja što pre uradi, jer „stara“ nije bila dobra, a druga, da samostalni naučni instituti postanu članovi univerzitetske zajednice. Takođe se založio da se poveća broj članova u matičnim naučnim odborima sa sedam, na devet, ili 11 članova.

**Dr Miša Đurković** je ukazao ne nedovoljnu pažnju koju državni organi iskazuju prema institutima. Sam Predlog zakona je dobar, za razliku od zakona koji su se donosili po hitnim postupcima. Imao je opservaciju i u vezi sa tumačenjem slobode naučnog istraživanja, odnosno njenim ograničenjima (član 5. Predloga zakona), jer su protiv njega i još jednog profesora pokrenuti sudski postupci zbog izraženog mišljenja o transrodnim osobama.

**Prof. dr Dragan Domazet**, rektor Metropolitan univerziteta pitao se, zašto se toliko čekalo da se donese ovakav zakon, da li bi bilo bolje, da se umesto nekoliko zakona iz oblasti nauke i visokog obrazovanja, donese jedan, jedinstveni zakona. Brine ga i implementacija ovog zakona u industrijskom i tehnološkom kompleksu zemlje.

Narodni poslanici, **prof. dr Snežana Bogosavljević** i **prof. dr Marko Atlagić** podržali su Predlog zakona i istakli da institucionalano finansiranje daje predvidljivost i sigurnost naučnim radnicima. Marko Atlagić je takođe ocenio da je dobro što se u Predlogu zakona stavlja akcenat na povezivanju instituta, fakulteta i privrede, kroz model institucionalnog finansiranja. Raduje ga i što se daje pravi značaj SANU i Matici srpskoj.

**Prof. dr Petar Marin**, prorektor Univerziteta u Beogradu, u čijem sastavu je 31 fakultet i 11 instituta, primetio je da je Predlog zakona kvalitetniji od Nacrta. Posebno se osvrnuo na položaj mladih istraživača, bitno unapređen u Predlogu zakona, sa željom da se oni po svaku cenu sačuvaju u Srbiji. Međutim, zainteresovani smo za njihovo usavršavanje u inostranstvu , kao vid povezivanja naučnog rada u regionu, Evropi i svetu. Sada će istraživanje na naučnim institutima biti dovedeno u ravnopravan položaj sa istraživanjima na fakultetima, istakao je on na kraju.

**Prof. dr Đorđe Jnićijević**, direktor Inovacionog centra, napomenuo je da je zapošljavanje mladih istraživača počelo 2001. godine na fakultetima i inovacionim centrima fakulteta. Status mladih istraživača je poboljšan u Predlogu zakona (član 129.), a založio se i da se što pre donesu podzakonska akta radi bezbolnog prelaženja sa „starog“ sistema finansiranja na novi način.

**Dr Mlade Lukić**, direktor Instituta za voćarstvo, istakao je da se oni bave primenjenim istraživanjem, koje se direktno aplicira u delatnostima privrede. Primetio je i da je u prethodnom periodu bila velika „prolaznost“ projekata, preko 90%, ali bez prave evaluacije. Predloženim zakonskim rešenjima, sada će se svake pete godine vršiti evaluacija naučnih projekata, iskazanih u odgovarajućim izveštajima.

**Dr Jovan Zubović**, direktor Instituta ekonomskih nauka, obratio se prisutnim narodnim poslanicima, ukazujući da je Predlog zakona plod kompromisa predstavnika visokog obrazovanja i predstavnika nauke, kojih je u naučnim institutima preko 2800 zaposlenih. Novi model finansiranja rešava i egzistencijalnu neizvesnost tih, zaposlenih, ali povećava i njihovu odgovornost za ono što objavljuju i sprečava hiper produkciju takvih radova. Završavajući izlaganje, pohvalio je Platformu za otvorenu nauku.

**Dr Zlatko Rakočević**, v.d. direktor Instituta „Vinča“, rekao je da Institut sa 450 istraživača i 250 doktora nauka, predstavlja čitav jedan multidisciplinarni sektor, a posebno je pledirao da se što pre donesu podzakonska akta.

**Dr Vladimir Đurić** iz Instituta za uporedno pravo, govorio je o osnovnim postulatima koje mora da sadrži svaki zakon, a jedno od osnovnih načela ovog zakona trebalo bi da bude sloboda naučnog istraživanja i pravo na autonomiju u izboru tema. U ocenjivanju naučnih radova, uključiti samo kompetentne naučne radnike, bile su njegove opšte primedbe. Što se tiče konkretnih, smatrao je da ima nekih kontradiktornosti u čl. 111. i 115. Predloga zakona kojima se utvrđuju kriterijumi kod petogodišnje evaluacije radova naučnih instituta. Recimo, Nacionalni savet za naučni i tehnološki razvoj daje mišljenje o petogodišnjem izveštaju naučnog instituta, a ministar konačnu odluku. Takvo rešenje ima manjkavosti, dodao je on na kraju izlaganja.

Zaključujući raspravu, za reč se ponovo javio državni sekretar, **prof. dr Vladimir Popović** kako bi razjasnio pojedine nedoumice u vezi sa Predlogom zakona, odnosno odgovorio na iznete primedbe. Prvo, plate se u Zakonu o budžetu vode kao „specijalne usluge“, a iz IPA programa , u 2019. godini dodeljeno je 31,5 milion evra, nepovratno, koji bi se transferisali nauci. Predlogom zakona je rečeno, da se univerzitetski profesori moraju baviti naukom, a ne samo da budu „učitelji“ . Emeritus ne može biti institucionalno finansiran kroz naučne projekte, već u okviru Zakona o visokom obrazovanju. Takođe je napomenuo, da se iz dijaspore u Srbiju vratilo 38 naučnih istraživača. U vezi sa pitanjem akademika Ninoslava Stojadinovića o položaju Akademije inženjerskih nauka, naveo je da u Akademiji ima 20 članova SANU i da je Akademija „na kvoti koju zovemo nauka“, misleći na Zakon o budžetu. Kada je u pitanju institut od nacionalnog značaja, predviđeni broj angažovanih naučnih radnika-istraživača je kompromisno rešenje (u raspravi je spomenuto da bi predviđeni broj trebalo povećati). Govoreći o rokovima za donošenje podzakonskih akata, istakao je da će se odmah, po usvajanju Zakona, pristupiti njihovoj izradi, a da su neki bitni elementi Strategije naučno tehnološkog razvoja, koja će se doneti 2020. godine, već utvrđeni. Očekuje se ubrzo izrada i Kataloga radnih mesta u javnim službama, kao i povećanje broja naučnih istraživača, ali uz jasne kriterijume za njihov izbor, naglasio je prof. Popović na završetku javnog slušanja.

Javno slušanje je završeno u 17,05 časova.

**Dostavljeno:**

*u Narodnoj skupštini Republike Srbije*:

- predsedniku

- članovima Odbora za obrazovanje, nauku, tehnološki razvoj i informatičko društvo